《长句赠弟邦达主簿》
宋代·姜特立

有弟辞我去，明日隔风烟。
茭青岭头云，忆别二十年。
上有古峰峦，下有深涧川。
我昔去家时，过此涕泪涟。
汝今复经行，民不念鴒原。
人生皆有别，此别有何言。
我年七十四，去日箭脱弦。
汝虽后十年，鬓发已苍然。
世味只如此，恩义以为先。
会少别良多，杯酒且留连。
何以寿卯君，赠之新诗篇。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。